પુસ્તક હોય તો ક્યારેક તો વંચાય જ. એ ભાવના સાથે ઘરમાં એક લાયબ્રેરી બનાવશો તો તમારી સાથે આવનારી પેઢીને પણ કદાચ એનો લાભ મળી જાય. આજે ઘરમાં બાળકો માત્ર મોબાઇલ કમ્પ્યુટર અને ટીવીના બોક્સમાં કેદ થઇ ગયા છે. જો કે એ પણ બાહરની દુનિયા સાથે જોડતી એક કડી છે. પણ પુસ્તકનુ મહત્વ તેનાથી ઓછુ નથી થતુ. જેટલુ પુસ્તક તરફ વળશો એટલુ પોતાના અંતરને દુનિયા સાથે જોડી શકશો. પુસ્તક સ્ત્રોત છે ઉત્સાહનું , નવઊર્જાનુ. મોનોટોનસ જીંદગીથી કંટાળ્યા હોઇએ ત્યારે પુસ્તકનો સથવારો એક્સાઇટમેન્ટ આપી શકે. અને સાથે જ મળે આનંદ એ પળ જીવવાનો જે રિયલમાં તો નહીં પણ કલ્પનામાં આપણે જીવ્યા હોઇએ. પુસ્તકમાં રહેલી વાતોથી એ કથામાં જીવવાનો અવસર મળે છે. જ્યાં આપણે આપણી અલગ દુનિયાના રાજા હોઇએ છીએ. આ તો થઇ કલ્પના અને આનંદની વાતો. પણ પુસ્તક બુદ્ધીજીવીઓનો ખોરાક પણ કહેવાય છે. કારણ કે આ પુસ્તકો તમને સામાજિક જાગૃતતા પણ આપી શકે છે, અને ઇતિહાસનો પરિચય પણ. દુનિયાની ભૂગોળ પણ સમજાવી શકે છે. અને વિજ્ઞાનનુ વિશેષ જ્ઞાન પણ આપી શકે છે. તો માનો છોને કે લાયબ્રેરી કમાલનો દરવાજો છે ઘરની અંદરથી અકલ્પનીય આયામોને જોડતો.